A Závecz Research az Index megbízásából készített a választópolgárokat reprezentáló felmérést a választási eredmények fogadtatásáról.

Eszerint választópolgárok 43 százaléka örült annak, hogy megint a Fidesz nyert, 40 százalékuk viszont azt szerette volna, ha a kormánypárt ezúttal veszít. A választástól távol maradók bő egyharmada pozitívan viszonyul a Fidesz győzelméhez, közel háromtizede negatív érzésekkel fogadta azt, nagyjából négytizedének viszont nincsen kialakult véleménye. A felmérés alapján a Fidesz-szavazók leginkább azért szavaztak a Fidesz-re,

mert nekik az Orbán-kormányok intézkedései kedvezőbbek voltak, mint a korábbi kormányok munkája.

A menekültek Magyarországról való távol tartását is nagymértékben figyelembe vették a fideszesek, és ugyanilyen ereje volt annak is, hogy a párt által képviselt értékekkel tudnak azonosulni. A menekültkampány hatása leginkább a falvakban élőkre hatott, körükben egyértelműen ez volt a Fideszre szavazás legfontosabb összetevője (5-ös skálán 4,7-re értékelték ezt a szempontot), míg Budapesten ez csupán a negyedik volt a sorban.

A teljes népesség közel egytizedét teszik ki azok a választópolgárok, akik nem szavaztak, és nem is örültek a Fidesz győzelmének – írja a portál. Az ő távolmaradásuk elsődleges oka az volt, hogy nem fogott össze a teljes ellenzék (ötfokú skálán 4,4), közel ilyen fontosságot tulajdonítottak a pártokkal szembeni általános bizalomhiánynak (4,2) és sokan gondolták azt, hogy úgysem lehet megverni a Fideszt (4,1).

A cikk szerint a választópolgárok 24 százaléka – körülbelül 1,9 millió szavazó – biztosan szavazna egy olyan teljes ellenzéki összefogásra, amelynek az MSZP, a DK, a Jobbik, az LMP és a Momentum is tagja.